En 64-årig mand er ved Retten i Aalborg fredag blevet kendt skyldig i at have blufærdighedskrænket 19 piger i alderen seks til ti år på en skole i Aalborg Kommune. Den 64-årige blev idømt ni måneders ubetinget fængsel. - Jeg er tilfreds med at retten i det meste har vurderet forholdene og beviserne på samme måde, som anklagermyndigheden har, og at retten har fundet børnene troværdige på samme måde som anklagermyndigeheden også har, fortæller specialanklager ved Nordjyllands Politi, Mette Bendix til TV2 Nord. Den tidligere skoleansatte var også tiltalt for voldtægt af barn under 12 år, men ved et andet seksuelt forhold end samleje. Det fandt retten dog ikke tilstrækkeligt bevist, og derfor blev manden frifundet for det forhold. Gik efter længere straf Mette Bendix gik egentlig efter halvandet års ubetinget fængselsstraf, men fordi den 64-årige blev frikendt for forholdet om voldtægt, og dermed kun dømt for blufærdighedskrænkelser, så blev straffen tilsvarende mildere. - Det er en alvorlig sag, og vi har vurderet at det har været krænkelser, som var strafbar, og det har retten så også vurderet i dag, fortæller hun. Den 64-årige blev desuden frakendt retten til erhvervsmæssigt eller i forbindelse med fritidsaktiviteter at beskæftige sig med børn eller unge under 18 år i en periode på fem år. Den 64-årige anker dommen til Vestre Landsret.
Mette Bendix er tilfreds med det meste af dommen.